כרמיאל: המשטרה תגן על אירוע של הקהילה הגאה | כרמיאלי
דף הבית»כרמיאל: המשטרה תגן על אירוע של הקהילה הגאה
כרמיאל: המשטרה תגן על אירוע של הקהילה הגאה
כרמיאלי חדשותפורסם: 17.08.15 , 10:59שם הכותב/ת: מאת רותם אטיאס (באדיבות mynet)
בצל הרצח של שירה בנקי, יתקיים השבוע הפנינג במועדון הריימנס. בעקבות מתקפה על הפעילים בפייסבוק, קיימה המשטרה פגישה עם יוזמי האירוע
ביום חמישי הקרוב, בשעה 19:00, יתקיים במועדון הריימנס בכרמיאל הפנינג של הקהילה הגאה. האירוע, שנערך לראשונה לפני שנתיים ובוטל בשנה שעברה בגלל מבצע "צוק איתן", יתקיים בסימן מותה הטראגי של שירה בנקי, שנרצחה במצעד הגאווה בירושלים.
בעקבות הרצח ובעקבות מתקפה מילולית שספגו השבוע מארגני האירוע בכרמיאל בפורומים ברשת, הם הוזמנו לפגישה עם נציגי תחנת המשטרה בעיר, והוחלט
ששוטרים יאבטחו את האירוע בשיתוף השיטור העירוני.
ההשמצות והעלבונות פורסמו על אף שהאירוע לא יכלול מצעד פומבי, כמו תל אביב, אלא יתקיים כמפגש סגור. יובל לוי כתב בפורום כרמיאל: "אם הקהילה דורשת זכויות בחוק, שיפגינו מול הכנסת. אם אתם דורשים הכרה ציבורית, אל תצפו שכל אדם יקבל אתכם. במדינה דמוקרטית יש גם זכות לא לקבל. אני לא חושב שצריך להשתמש באלימות כלפי הקהילה, אבל גם לא מעוניין שיכפו עלי לקבל אותה".
רבות מהתגובות היו בוטות ונגועות בהסתה ובעלבונות שאין לחזור עליהם, אולם הדבר אינו מבהיל או מרתיע את הגר מיכאלי מתנועת "הנוער העובד והלומד", המשמשת גם נציגת אירגון איגי בכרמיאל: "אירוע הגאווה בכרמיאל הוא אירוע שבמרכזו עומדים רעיונות של שוויון, סובלנות, אהבת האדם ומסרים ברורים נגד הומופוביה, גזענות ואלימות מכל סוג.
"אני בטוחה שישנם אנשים רבים בכרמיאל שמוכנים לתמוך ברעיונות האלה וירצו להגיע לאירוע. רבים כבר הביעו את כוונתם להגיע, ועוזרים לנו בהכנות ובפירסומים. אני חושבת שזה דבר מאוד חשוב שקורה פה בעיר, ונשמח לראות עוד אנשים, צעירים ומבוגרים, מגיעים ומביעים תמיכה".